ANALIZA SAVJETA EVROPE

“Jačanje pravosudne ekspertize o slobodi izražavanja i medijima u Jugoistočnoj Evropi“

( Podgorica, 5.april 2018.godine)

Rasprava na temu medija u sve naglašenijim okolnostima promjene tradicionalnog medijskog svijeta i nove paradigme medijske kulture, podjednako je prisutna i važna kako u visoko razvijenim demokratskim zemljama tako i u onima koji su na putu pristupa porodici evropskih naroda.

Kvalitet i rezultat debatnog medijskog foruma, po prirodi stvari, unapređuje i kvalitet najšireg socijalnog dijaloga u okviru jednog društva.

Da bi u praksi mediji funkcionisali slobodno, neophodno je obezbjediti demokratski ambijent rada i djelovanja, evropski zakonodavni okvir kodifikovan na postulatima Evropske konvencije o ljudskim pravima, sa odgovornim institucionalnim mehanizmima koji obezbjeđuju garancije slobode i pluralizma medija.

Ispunjavanjem tih uslova i jasnim definisanjem samoregulatornih profesionalnih principa, mediji će osnažiti demokratski kapacitet društva i svoju ulogu u najširem interesu javnosti.

Zato se u Crnoj Gori danas sistematično radi na unapređenju slobode izražavanja, kao temeljnog ljudskog prava, kroz zakonodavni okvir koji je zasnovan na principima slobode medija, medijskog pluralizma, nezavisne regulacije i samoregulacije. Usklađivanje medijskog zakonodavstva sa standardima Savjeta Evrope, kontinuirana je aktivnost i obaveza u procesu pristupanja EU. Treba istaći da su i bez te obaveze medijske slobode jedan od najbitnijih prioriteta u daljem razvoju crnogorskog društva.

Kroz pregovore o poglavljima koja se direktno ili posredno tiču medija, ostvaren je značajan napredak u usklađivanju sa evropskim standardima, a doneseni medijski zakoni su, u izvještajima Evropske komisije o progresu Crne Gore, dobili pozitivno mišljenje, uz konstataciju da je u ovoj oblasti postignut ***“dobar nivo pravne usklađenosti”.***

Kritičke komentare Evropske komisije, vezane za primjenu samoregulatornih standarda, vidimo kao obavezu koja se postavlja pred medijsku zajednicu - da na evropsku regulaciju odgovori samoregulatornim alatima i praksama u čijoj osnovi su etička profesionalna načela, zaštita privatnosti i ostala pitanja novinarskog kodeksa kojeg treba da poštuju sve medijske kuće.

U jedinstvu optimalne i proporcionalne zakonske regulacije i kodeksa poštovanja samoregulatornih praksi, izgradićemo održivi ambijent u kome demokratski institut prava podrazumijeva i obaveze i odgovornosti u javnom interesu svih učesnika u medijskom životu.

Demokratski koncept regulacije evropskih standarda slobode izražavanja i informisanja podrazumijeva, shodno javnom interesu, najširu javnu debatu. Zbog karaktera pitanja koja se normiraju i mehanizama njihove implementacije, neophodno je čuti mišljenje najšire javnosti – vladinih predstavnika, medijske zajednice, strukovnih udruženja, civilnog društva, akademske zajednice, nezavisnog medijskog regulatora.

U tom kontekstu, raspravu o “Jačanju pravosudne ekspertize o slobodi izražavanja i medijima u Jugoistočnoj Evropi“, sagledavamo u duhu jasnih principa i modela harmonizacije sa evropskim pravom. Dijalog na bazi argumenata i javnog interesa, oslobođen pristrasnosti i partikularnih interesa, ponudiće pravce racionalne konstitucije unaprijeđenih zakonskih rješenja i operativnih mehanizama dogradnje medijskog sistema.

Aktuelnoj regulaciji medija u Crnoj Gori pristupa se na krajnje odgovoran način u okviru čega će sadržaj i karakter Analize biti značajna smjernica ka multisektorskom definisanju djelotvornih rješenja javnih politika ove oblasti.

Isto tako, Analiza Savjeta Evrope biće važan alat za podsticanje, kreiranje i unaprjeđenje normativno-institucionalnih garancija slobode medija. Iz ugla organskog medijskog zakonodavstva, koje je u nadležnosti Ministarstva kulture, racionalno i odgovorno se odnosimo prema preporukama izrečenim na Zakon o medijima, Zakon o nacionalnom javnom emiteru i Zakon o elektronskim medijima. U pripremi i obrazloženju izmjene zakonskih tekstova za 2018.godinu određene preporuke već smo usvojili kao osnov unaprjeđenja medijskog ambijenta, te ga takvog i precizirali u Vladinom obrazloženju o potrebi izmjena Zakona o medijima i Zakona o nacionalnom javnom emiteru.

Ovim povodom ističemo da preporuke koje se odnose na Radio i Televiziju Crne Gore, Ministarstvu kulture predstavljaju polazište sa kog bi trebalo institucionalno dograđivati nezavisnost javne radiodifuzije. U zaključku, pravni instrumenti jačanja nezavisnosti javne radiodifuzije i relaksiranost nezavisnog regulatora od svih uticaja van profesije, postavljni su kao bazični principi, kako izgradnje medijskog sistema tako i progresa u pristupanju Evropskoj uniji.

Cilj ovih zakona jeste unaprjeđenje ukupnog medijskog ambijenta normiranjem visokih međunarodnih standarda poput: prava na ispravku i odgovor, zaštitu uredničkih garancija, prava novinara, dužne novonarske pažnje, prava privatnosti i sl. Paralelno sa uspostavljanjem takvog normativnog okvira, neophodno je raditi na snaženju kapaciteta političke i institucionalne nezavisnosti javnog nacionalnog radiodifuznog servisa.

Da bi se uskladili profesionalni standardi medijskog prostora Crne Gore sa interesom i potrebama javnosti, rad na izradi nacrta zakona odvija se u okviru multiresorskih radnih grupa u kojima su osim predstavnika državnih organa, predstavnici medijskih kuća, profesionalnih medijskih udruženja, nevladinog sektora, nezavisnog regulatora, predstavnici samoregulacije i menadžmenta Radio i Televizije Crne Gore.

U nastavku dijaloga o postojećim i novim zakonskim rešenjima, radna grupa će se fokusirati na detaljnom pretresu kako karaktera, tako i mehanizama normativne implementacije preporuka ekspertskog nalaza Savjeta Evrope.

Treba pomenuti da će Analiza, kao ekspertski nalaz i praktični okvir za unaprjeđenje i izradu medijskih zakona, već narednih dana biti predmet rada multiresorske radne grupe. Vlada će u dijalogu sa medijskom zajednicom i nevladinim sektorom pažljivo pristupiti preporukama i načinu njihove optimalne kodifikacije u organsko medijsko zakonodavstvo. Analizu i rad Radne grupe vidimo i podstičemo na principima transparentnosti, otvorenosti i dijaloga svih subjekata društva. Posmatrano iz ugla sveukupnih multiresorskih javnih politika i nadležnosti državnih organa za konkretna pitanja, Analiza treba da bude podsticajan instrument za snaženje garancija slobode i nezavisnosti medija.

Konkretne operativne radnje institucionalno-normativnih garancija i rokova, biće usklađene sa ispunjavanjem obaveza pregovaračkog procesa i definisanja javnih politika u okviru programa rada Vlade.

Želim da se zahvalim za studiozan i ekspertski nalaz Savjeta Evrope, ekspertima na uloženom trudu i razgovoru sa svim relevantnim subjektima društva, kao i medijskoj zajednici i civilnom društvu Crne Gore na učešću, sugestijama i komentarima u toku ovog procesa – koji je, složićemo se, od opšte koristi i javnog interesa čitavog društva.

U konačnom, u svakoj od faza izrade i normiranja medijskih zakona, Vlada Crne Gore ostaje otvorena, kako za transparentnost procedura tako i za prezentaciju i argumentaciju svojih stavova i rješenja – koja će se uvijek zasnivati na evropskim standardima i dobrim komparativnim praksama.

Na kraju, svim učesnicima želim uspješan rad, uz podsjećanje da je Ministarstvo kulture otvoreno za komunikaciju na svaku temu koja se tiče unaprjeđenja ambijenta za slobodno funkcionisanje medija.

Ministar kulture Aleksandar Bogdanović